Eskom soek miljarde vir skuif na skoner krag | Netwerk24
Deur Bloomberg 30 Julie 2021 15:46
Die Komati-kragstasie, wat in die 1960's noord van Bethal in Mpumalanga gebou is, gaan die eerste Eskom-steenkoolkragstasie wees wat omskep gaan word tot skoner kragopwekking. Foto: Eskom
André de Ruyter, uitvoerende hoof van Eskom, het in 'n aanbieding aan die presidensiële klimaatkommissie gesê die voorstel is vir 'n leningsgerief waartoe 'n paar ontwikkelingsfinansieringsinstansies kan bydra en wat oor 'n bestek van 'n paar jaar kan betaal.
Die oorgang weg van steenkool na hernieubare energie en ander meer volhoubare kragbronne kan volgens Mandy Rambharos, hoof van Eskom se afdeling vir die skuif na skoner krag, sowat $10 miljard kos.
Eskom oorweeg nuwe kragprojekte van net meer as 8 GW, wat wissel van windkrag tot sonkrag, hidroëlektrisiteit en gas, het De Ruyter in die aanbieding Vrydag gesê.
De Ruyter het hom Dinsdag en Donderdag aan virtuele konferensies onttrek omdat hy van Covid-19 herstel.
LEES OOK: Eskom-hoof 'neem dit rustig' ná hy positief toets
Die Komati-steenkoolkragstasie noord van Bethal in Mpumalanga sal die eerste kragstasie wees wat wegskuif van steenkool. Dit sal as toetsprojek dien vir die omskepping van 'n aantal ander steenkoolkragstasies.
Suid-Afrika stel op 11 na die meeste kweekhuisgasse van alle lande ter wêreld vry. Eskom dra by tot sowat 40% van dié vrystellings. Dele van die land tel onder die mees besoedelde gebiede in die wêreld.
Dr. David Masondo, adjunkminister van finansies, het in 'n afsonderlike aanbieding aan die kommissie gesê daar is 'n aantal opsies om Eskom se skuldlas van R400 miljard op te los.
Een is om 'n deel van die skuld na die staat oor te skuif in ruil daarvoor dat Eskom sekere klimaatdoelwitte behaal. 'n Ekwivalente bedrag word dan aan Eskom betaal as ekwiteitsinspuiting.
Ander opsies is om Eskom op 'n aandelebeurs te noteer of om buitelandse kragmaatskappye te nooi om 'n belang in Eskom te koop.
Masondo is egter nie ten gunste daarvan om 'n deel van Eskom se skuld na die staat se balansstaat oor te skuif of dit in 'n spesialedoelvervoermiddel te plaas nie. Die voorstelle verteenwoordig nie die nasionale tesourie se sieninge nie, het Masondo beklemtoon.
Meer oor: Eskom | André De Ruyter | Bethal | Steenkool | Sonkrag | Windkrag | Groenkrag | Koolstofbelasting | Besoedeling | Steenkoolkragstasies | Klimaatsverandering